《和部使者骑牛歌》
宋代·陈舜俞

君平山前白云老，五十休官何太早。
咄哉官卑莫行道，鸾凤岂肯争粱稻。
爱山爱水去无时，渐老更买黄牛骑。
长髯老奴挈榼随，白纻皎皎山人衣。
因怜湖边有逐客，也解忘形乐泉石。
不使执辔从翁游，翁自出钱为买牛。
山中酒美数醑我，醉里诗成要我和。
市儿指点应不识，底不轻裘走快马。
毛夫子，真国士，
出问风谣宣直指。潇洒本是神仙人，
功名强为苍生起。闻说骑牛不诋诃，
手擘红笺为作歌。英词百卉铺锦绣，
雄辩三峡倾银河。我牛入山路渐熟，
好歌吟声易成曲。明年恩亦当放还，
直入深云无管束。欠却刘家买牛黄金钱，
又得毛公骑牛碧玉篇。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。